CELEX: 62022TN0041
Language: sk
Date: 2022-01-21 00:00:00
Title: Vec T-41/22: Žaloba podaná 21. januára 2022 – Fundacja Instytut na rzecz Kultury Prawnej Ordo Iuris/Parlament

4.4.2022   
            
            
               SK
            
            
               Úradný vestník Európskej únie
            
            
               C 148/30
            
         
      Žaloba podaná 21. januára 2022 – Fundacja Instytut na rzecz Kultury Prawnej Ordo Iuris/Parlament
      (Vec T-41/22)
      (2022/C 148/41)
      Jazyk konania: poľština
      
         Účastníci konania
      
      
         Žalobkyňa: Fundacja Instytut na rzecz Kultury Prawnej Ordo Iuris (Varšava, Poľsko) (v zastúpení: K. Koźmiński, radca prawny, a T. Siemiński, advokát)
      
         Žalovaný: Európsky parlament
      
         Návrhy
      
      Žalobkyňa navrhuje, aby Všeobecný súd:
      
                  —
               
               
                  v celom rozsahu zrušil uznesenie Európskeho parlamentu z 11. novembra 2021 k prvému výročiu faktického zákazu umelého prerušenia tehotenstva v Poľsku [2021/2925(RSP)],
               
            
                  —
               
               
                  prípadne, ak sa nevyhovie návrhu na zrušenie uznesenia v celom rozsahu, aspoň čiastočne zrušil uznesenie, a to v časti týkajúcej sa písmena „Y“, ktorá znie: „keďže fundamentalistická organizácia Ordo Iuris, ktorá je úzko prepojená s vládnucou koalíciou, je hnacou silou kampaní zameraných na podkopávanie ľudských práv a rodovej rovnosti v Poľsku, a to aj pokiaľ ide o pokusy o zákaz umelého prerušenia tehotenstva, a vyzýva Poľsko na odstúpenie od Istanbulského dohovoru a žiada vytvorenie tzv. zón bez LGBTI; keďže kultúrne a náboženské hodnoty v Poľsku sa teda zneužívajú ako dôvody na to, aby sa bránilo v plnom uplatňovaní práv žien, rovnosti žien a ich práva rozhodovať o vlastnom tele“,
               
            
                  —
               
               
                  uložil Európskemu parlamentu povinnosť nahradiť trovy konania.
               
            
         Dôvody a hlavné tvrdenia
      
      Na podporu svojej žaloby žalobkyňa uvádza dva žalobné dôvody.
      
                  1.
               
               
                  Prvý žalobný dôvod je založený na nedostatku právomoci Európskeho parlamentu prijať napadnuté uznesenie vzhľadom na to, že predmet uznesenia nepatrí do právomocí Európskej únie priznaných členskými štátmi na základe Zmlúv, čím došlo k zneužitiu právomoci prostredníctvom využitia právnej formy uznesenia v snahe obísť požiadavku zmeny Zmlúv na účely priznania Európskej únii právomoci, ktorú nemá.
               
            
                  2.
               
               
                  Druhý žalobný dôvod je založený na tom, že uznesenie porušilo Zmluvy alebo právne ustanovenia súvisiace s ich uplatňovaním, t. j. porušilo článok 2 ZEÚ, článok 4 ods. 2 ZEÚ, článok 6 ods. 3 ZEÚ a článok 10 ZFEÚ tým, že uznesenie:
                  
                              —
                           
                           
                              porušuje práva na ochranu osobnosti a iné práva žalobkyne,
                           
                        
                              —
                           
                           
                              vychádza z neoverených a nepravdivých informácií týkajúcich sa skutkového a právneho stavu v Poľsku,
                           
                        
                              —
                           
                           
                              obsahuje neobjektívnu analýzu a výklad medzinárodného práva verejného týkajúceho sa umelého prerušenia tehotenstva,
                           
                        
                              —
                           
                           
                              neodôvodnenie pripisuje zákazu prerušenia tehotenstva a ochrane ľudského života v prenatálnej fáze údajný rozpor s hodnotami uvedenými v článku 2 ZEÚ, pričom sa opomína fakt, že otázka prípustnosti umelého prerušenia tehotenstva nie je súčasťou spoločnej ústavnej tradície členských štátov, čo:
                           
                        
                              —
                           
                           
                              vedie k diskriminácii osôb v spoločenskom, politickom a právnom živote v Európskej únii, ktoré sú za zákaz prerušenia tehotenstva a za ochranu ľudského života v prenatálnej fáze,
                           
                        
                              —
                           
                           
                              porušuje zásadu rešpektovania národnej a ústavnej identity členských štátov.